Programm toimub Tihu maastikukaitseala võrratus looduses. Väikesed  loodushuvilised saavad võimaluse Sookolli juhatusel tutvuda rabametsa ja selle loomade ning taimedega. Selleks tuleb sõita Sookollile külla Tihu Suurjärve äärde. Matka jooksul tutvustab Sookoll oma elupaika ja sõpru - kes, kus ja millal rabas elavad ning tegutsevad. Sookoll annab juhatust, kuidas looduses käituda, et mitte loodust liialt häirida ja endast jälgi maha jätta. Sookoll teab sedagi, milline raba seestpoolt välja näeb ja näitab seda kavalal moel teistelegi. Lisaks sellele on tal kindlasti varuks mõni  huvitav mäng ja võib juhtuda, et õnnestub proovida mõnd Sookolli või tema sõprade lemmikmaiust. Kindlasti pakub suurepärase elamuse Hiiumaa suurim järv - Tihu Suurjärv.    Kui ikka väga vaja, võime Sookolli ka Ristna looduskeskusesse külla kutsuda - küllap ta juba siingi miskit välja nuputab, sest tema tahab ikka ja alati oma sõpradest rääkida.